
Előterjesztést készítette: Bakó Józsefné jegyző 
Tisztelt Képviselő-testület!
Az Országgyűlés elfogadta a Magyarország 2015. évi központi költségvetésének megalapozásáról szóló 2014. évi XCIX. törvényt, amely a Magyar Közlöny 2014. évi 184. számában kihirdetésre került. Ez a törvény tartalmazza többek között a szociális igazgatásról és szociális ellátásokról szóló 1993. évi III. törvény (továbbiakban: Szt.) módosítását, melynek értelmében 2015. március 1. napjától lép életbe a szociális segélyezés új rendszere. 

A jelenleg jegyzői hatáskörben lévő aktív korúak ellátásának megállapítása (foglalkoztatást helyettesítő támogatás és rendszeres szociális segély) a járási hivatal hatáskörébe kerül 2015. március 1-jétől. Ezt követően az aktív korúak ellátása keretében kétféle ellátástípust állapíthat majd meg a járási hivatal: a foglalkoztatást helyettesítő támogatást és új ellátásként az egészségkárosodási és gyermekfelügyeleti támogatást (a korábban rendszeres szociális segélyre jogosultak egy része válik erre jogosulttá).
A módosítás az Szt. által szabályozott ellátások közül érinti továbbá az alábbiakat, ezekre vonatkozóan az Szt. 2015. március 1. napjától nem tartalmaz szabályozást:

- lakásfenntartási támogatás

- adósságkezelési szolgáltatás

- méltányossági ápolási díj

- méltányossági közgyógyellátás

Rendszeres szociális segély

A rendszeres szociális segély 2015. március 1-jétől ebben a formában nem része a szociális ellátórendszernek, a jogosulti kör – az átalakítást követően – más ellátásokra válhat jogosulttá. 

Azon személyek aktív korúak ellátására való jogosultságát, akik részére 2015. március 1-jét megelőzően rendszeres szociális segélyre való jogosultság került megállapításra, a jegyzőnek 2015. január 1. és 2015. február 28. között felül kell vizsgálni. Jelenleg Mórágyon hét fő részesül rendszeres szociális segélyben. 

A felülvizsgálat eredményeként vagy foglalkoztatást helyettesítő támogatásra, vagy egészségkárosodási és gyermekfelügyeleti támogatásra lesznek jogosultak, az egyéb jogosultsági feltételeknek való megfelelés esetén. 

Amennyiben a jogosultsági feltételek nem állnak fenn, az ellátásra való jogosultságot 2015. február 28. napjával meg kell szüntetni. 

Lakásfenntartási támogatás

Ezen ellátás 2015. március 1. napjától kikerül az Szt-ből, ettől az időponttól kezdődően biztosításuk nem lesz kötelező. Kivételt képeznek ez alól azon kérelem alapján indult ügyek, amelyek iránt 2014. december 31. napját követően nyújtottak be kérelmet, és a 2015. január 1. napján folyamatban lévő ügyek. Ezekben az esetekben a támogatást egy év helyett legfeljebb 2015. február 28. napjáig terjedő időtartamra lehet megállapítani.

A kifizetésekhez a központi költségvetésből a 2014. évi szabályoknak megfelelően, azaz az érintett ellátások kifizetett összegének 90 %-ához lehet igényelni támogatást.

Az önkormányzat a továbbiakban a települési támogatás keretében biztosíthat támogatást a lakhatáshoz kapcsolódó rendszeres kiadások viseléséhez, illetve a hátralékot felhalmozó személyek számára, melyet az új önkormányzati rendelet, az Szt. régi szabályozása alapján továbbra is az eddigi feltételekkel biztosítana.
Méltányossági közgyógyellátás 

Az ellátás szabályai 2015. március 1-jétől kikerülnek az Szt-ből, ettől az időponttól kezdődően biztosítása nem lesz kötelező. Az önkormányzat a települési támogatás keretében biztosíthat támogatást a gyógyszerkiadások viseléséhez. Az előterjesztett rendelet-tervezet alapján az önkormányzat rendszeres ellátást nem, viszont eseti gyógyszertámogatást, rendkívüli természetbeni szociális támogatásként, meghatározott jogosultsági feltételek mellett nyújtana.
Méltányossági ápolási díj

Az ellátás szabályai 2015. március 1-jétől kikerülnek az Szt-ből. Az ellátás biztosítása a települési önkormányzatok számára jelenleg sem kötelező. Javasoljuk a Képviselő-testületnek, hogy a helyi rendeletből ezt a támogatási formát vegye ki, így az előterjesztett rendelet-tervezet sem tartalmaz erről szóló rendelkezéseket.
Települési támogatás

1. Az Szt. 45. § (1) bekezdése szerint a képviselő-testület az e törvény rendelkezései alapján nyújtott pénzbeli és természetbeni ellátások kiegészítéseként, önkormányzati rendeletben meghatározott feltételek alapján települési támogatást nyújt. 

Az Szt. a települési támogatás keretében biztosítandó juttatások körét csak példálózóan sorolja fel:

Települési támogatás keretében nyújtható támogatás különösen: 

a) a lakhatáshoz kapcsolódó rendszeres kiadások viseléséhez,

b) a 18. életévét betöltött tartósan beteg hozzátartozójának az ápolását, gondozását végző személy részére,

c) a gyógyszer-kiadások viseléséhez,

d) a lakhatási kiadásokhoz kapcsolódó hátralékot felhalmozó személyek részére.

Az önkormányzatok által biztosított ellátás neve tehát 2015. március 1-jétől egységesen települési támogatás lesz. E támogatás keretében az önkormányzatok az általuk támogatandónak ítélt, rendeletükben szabályozott élethelyzetekre nyújthatnak támogatást. 

Az önkormányzat kötelezettsége abban áll, hogy a települési támogatásról rendeletet alkosson. Annak eldöntése, hogy e támogatás keretében milyen célokra, mely feltételek teljesülése esetén, milyen összegű támogatást nyújt, teljes mértékben az önkormányzat mérlegelési jogkörébe tartozik. 

2. Az Szt. által szabott egyetlen kötelezettség az, hogy a képviselő-testület a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére rendkívüli települési támogatást köteles nyújtani. A létfenntartást veszélyeztető rendkívüli élethelyzet, a létfenntartási gond meghatározása az önkormányzat jogosultsága, hasonlóan az ilyen helyzetekben nyújtandó támogatás összegének meghatározásához. 
Az Szt. értelmében rendkívüli támogatásban elsősorban azokat a személyeket indokolt részesíteni, akik önmaguk, vagy családjuk létfenntartásáról más módon nem tudnak gondoskodni, vagy alkalmanként jelentkező többletkiadások – így különösen betegséghez, halálesethez, elemi kár elhárításához, a válsághelyzetben lévő várandós anya gyermekének megtartásához, iskoláztatáshoz, a gyermek fogadásának előkészítéséhez, nevelésbe vett gyermek családjával való kapcsolattartáshoz, a gyermek családba való visszakerülésének elősegítéséhez kapcsolódó kiadások - vagy a gyermek hátrányos helyzete miatt anyagi segítségre szorulnak.

A rendkívüli települési támogatás kérelemre és hivatalból – különösen nevelési-oktatási intézmény, gyámhatóság vagy más családvédelemmel foglalkozó intézmény, illetve természetes személy vagy a gyermekek érdekeinek védelmét ellátó társadalmi szervezet kezdeményezésére – is megállapítható.

3. A havi rendszerességgel nyújtott települési támogatás havi összegét úgy kell szabályozni, hogy az nem haladhatja meg az öregségi nyugdíj mindenkori legkisebb összegét. (2015. január 1-jén 28.500 Ft.)

E szabály alól kivételt képez a lakhatási kiadásokhoz kapcsolódó hátralékot felhalmozó személyek részére megállapított települési támogatás havi összege.

A képviselő-testületnek a települési támogatás megállapításának, kifizetésének, folyósításának, valamint felhasználása ellenőrzésének szabályairól szóló rendeletét legkésőbb 2015. február 28. napjáig kell megalkotnia.
Pénzügyi áttekintés

Magyarország 2015. évi központi költségvetéséről szóló 2014. évi C. törvény 2. sz. mellékletének III. pont 1. alpontja tartalmazza „a pénzbeli szociális ellátások kiegészítésének előirányzatát”, mely a

· 2015. január-március hónapokban folyósított foglalkoztatást helyettesítő támogatásra kifizetett összegek 80 %-ának, 

· az önkormányzat által 2015. évben fizetendő rendszeres szociális segély 90 %-ának, 

· a 2015. március 1-jét megelőzően megállapított lakásfenntartási támogatásra kifizetett összegek 90 %-ának igénylésére szolgál. 

Ugyanezen melléklet III. pont 2. alpontja tartalmazza a „települési önkormányzatok szociális feladatainak egyéb támogatása” előirányzatát, mely a 32 000 forint egy lakosra jutó adóerő-képesség alatti települési önkormányzatok egyes szociális jellegű feladataihoz járul hozzá. 

A támogatás többek között a fenti ellátások önrészére, a közfoglalkoztatási feladatok egyéb állami támogatással nem fedezett részére, a gyermekétkeztetés térítési díjának szociális alapon történő egyedi mérséklésére vagy elengedésére, az önkormányzati helyi hatáskörű pénzbeli és természetbeni ellátások nyújtására, valamint az állampolgárok lakáshoz jutásának települési önkormányzatok általi, szociális alapon történő támogatására használható. 

A Belügyminisztérium – a költségvetési törvény 2. melléklet Kiegészítő szabályok 1.e.) pontja alapján – közzétette az egyes települések támogatásának összegét, mely szerint  Mórágyot ezen előirányzat keretében  4.578.640,- Ft illeti meg. 

Tekintettel arra, hogy egy új rendszer működését előre nem tudjuk pontosan prognosztizálni, a korábbi rendszer alapjaira helyezve - és azt megfelelően átültetve a helyi szabályozás szintjére - próbáltuk megalkotni az egyes adható támogatásokról szóló új rendeletet. 

Természetesen a már működő új rendszer tapasztalataiból kiindulva tudjuk majd megállapítani, hogy min kell esetleg változtatni, akár eljárási, akár pénzbeli vonatkozásban, ennek megfelelően várhatóan sor kerülhet majd a szociális rendelet későbbi módosítására.

Kérem a Tisztelt Képviselő-testületet, hogy a szociális ellátások helyi szabályairól szóló új önkormányzati rendeletet szíveskedjen elfogadni.
Mórágy, 2015. február 15.








Bakó Józsefné








      jegyző
Előzetes hatásvizsgálat, indoklás, véleményeztetés

Mórágy Község Önkormányzata Képviselő-testületének

a szociális ellátások helyi szabályozásáról szóló önkormányzati rendelet-tervezethez 
1. Előzetes hatásvizsgálat

A jogalkotásról szóló 2010. évi CXXX. törvény 17. §-a alapján, mint a fenti jogszabály előkészítője az alábbi előzetes hatásvizsgálatot végeztem el a szabályozás várható következményeiről, melyről most tájékoztatom a Képviselő-testületet.

A tervezett jogszabály hatásai:

a) társadalmi, gazdasági, költségvetési hatás:

- társadalmi hatása: van, mivel. az önkormányzat maga alakítja a településen élők szociális ellátásait. A feladat kötelező önkormányzati feladat.  

- költségvetési hatása: jelentős, hiszen a helyi iparűzési bevétel az egyik alapja a szociális ellátásoknak.  

b) környezeti és egészségi következmények:

- nem jelentősek. 

c) adminisztratív terheket befolyásoló hatások:

- a hivatal rendelkezik az adminisztratív tevékenységhez szükséges létszámmal. 

A jogszabály megalkotásának szükségessége, a jogalkotás elmaradásának várható következményei:

- a rendelet megalkotása kötelező, 

- a rendelet elmaradásának következménye: törvényességi észrevétel lehet.

A jogszabály alkalmazásához szükséges feltételek:

- a személyi feltétel: rendelkezésre áll, a hivatal rendelkezik az adminisztratív tevékenységhez szükséges létszámmal

- szervezeti feltétel: rendelkezésre áll. 

- tárgyi feltétel: rendelkezésre áll. 

- pénzügyi feltétel: Várhatóan a költségvetési bevételek fedezik a szociális juttatásokra fordítandó kiadásokat, de lehet ,hogy a rendelet módosítására kerül majd sor, ha a pénzügyi fedezet nem áll rendelkezésre.
2. Indoklás

A rendelet megalkotásának szükségességét a szociális ellátások gyorsabb döntési lehetősége indokolja. 
3. Véleményeztetés

A rendelet-tervezetet véleményeztetési kötelezettség nem terheli. 
Mórágy, 2015. február  17.
Bakó Józsefné
jegyző
Tervezet

Mórágy Község Önkormányzata Képviselő-testületének

/2015 (II. ) önkormányzati rendelete

 a szociális ellátások helyi szabályozásáról  
Mórágy Község Önkormányzatának Képviselő-testülete Magyarország Alaptörvénye 32. cikk. (1) bekezdés a) pontjában és (2) bekezdésében kapott feladatkörében, valamint Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában kapott hatáskörében eljárva, a szociális igazgatásról és szociális ellátásokról szóló 1993. évi III. törvény 1. § (2) bekezdésében, 10. § (1) bekezdésében, 18. § a) pontjában, 26. §-ban, 32. § (3) bekezdésében, 45. § (1) bekezdésében, 48. § (4) bekezdésében, 58/B. § (2) bekezdésében, 62. § (2) bekezdésében, 92. § (1) bekezdésében és 132. § (4) bekezdésében kapott felhatalmazás alapján, a következőket rendeli el:  

 
I. fejezet

Általános rendelkezések

A rendelet célja

1. § A rendelet célja, hogy Mórágy Község Önkormányzata által biztosított pénzbeli és természetbeni juttatások igénybevételének szabályait megállapítsa, rendelkezzék az ellátások igénybevételének jogosultságáról, az ellátások mértékéről, igénybevételük módjáról.

A rendelet hatálya

2.  §  (1) A rendelet hatálya kiterjed 
a) Mórágy Önkormányzata közigazgatási területén élő, lakóhellyel rendelkező magyar állampolgárokra, a bevándorlási engedéllyel rendelkező személyekre, a letelepedési engedéllyel rendelkező személyekre, hontalanokra, valamint a magyar hatóságok által menekültként vagy oltalmazottként elismert személyekre;

b) az Szt. 6.§-ában meghatározott, az önkormányzat illetékességi területén tartózkodó hajléktalan személyekre, amennyiben a hajléktalan személy az ellátás igénybevételekor nyilatkozatában Mórágy község közigazgatási területét tartózkodási helyként megjelölte;

c) az Szt. 7. §-ának (1) bekezdésében meghatározott ellátások tekintetében a fentiekben foglaltakon túlmenően az Európai Szociális Kartát megerősítő országoknak a Magyarország területén jogszerűen tartózkodó állampolgáraira;

d) a személyes gondoskodást nyújtó ellátások tekintetében Mórágy Község Önkormányzata által szervezett és nyújtott ellátásokra.

(2) E rendelet hatálya nem terjed ki az Szt., valamint a külön jogszabályokban foglalt – és e rendeletben nem említett - szociális illetve szociális jellegű egyéb ellátásokra.

Eljárási rendelkezések

3. § (1) A szociális ellátás iránti eljárás kérelemre vagy hivatalból indul. A (2) bekezdés kivételével a kérelmet Bátaapáti Közös Önkormányzati Hivatal Mórágyi Kirendeltségén  kell benyújtani. 

(2) Az e rendeletben szabályozott, a társulás keretében fenntartott Bonyhád Város Gondozási  Központ – a továbbiakban: gondozási  központ - által biztosított szociális alapszolgáltatások esetében, az alapszolgáltatás igénybevétele iránti kérelmet az intézmény vezetőjénél kell benyújtani. 

4. § (1) A kérelmező a kérelmében saját, valamint a vele egy háztartásban élő személyek adatairól, jövedelmi viszonyairól köteles nyilatkozni, a jövedelmi adatokra vonatkozó bizonyítékokat a kérelem benyújtásával egyidejűleg kell csatolnia. 

(2) A jogosultsági feltételek megállapításához szükséges bizonyítékok körét az Szt, a  pénzbeli és természetbeni szociális ellátások igénylésének és megállapításának, valamint folyósításának részletes szabályairól  szóló 63/2006. (III. 27.) Korm. rendelet, és e rendeletnek az egyes ellátási formákra vonatkozó rendelkezései szabályozzák.  

5. § Amennyiben a pénzbeli vagy természetbeni ellátás iránti kérelemben előadott életkörülmények vizsgálatát a kérelem megalapozott elbírálása szükségessé teszi, a kérelmezőnél helyszíni szemlét kell elrendelni. 

(2) Nem kell helyszíni szemlét tartani, ha a kérelmező életkörülményeit a képviselő-testület, a polgármester, Képviselő-testület, vagy a jegyző – a továbbiakban együtt: önkormányzat - szociális ellátás iránti eljárásban hat hónapon belül vizsgálta, és azokban lényeges változás nem feltételezhető. 

(3) Az önkormányzat külön megkeresés útján köteles beszerezni a kérelmező jövedelmi viszonyairól szóló igazolást, ha alapos okkal arra lehet következtetni, hogy a becsatolt igazolás, illetve nyilatkozat valótlan adatot tartalmaz.
(4)  A Képviselő-testület által szabályozott támogatási formákat csak az veheti igénybe, illetve az kaphatja,

a) akinek nem áll fenn köztartozása (adótartozás, lakbér tartozás) az önkormányzattal 

szemben

b) nem önhibájából került rossz szociális helyzetbe

c) értékesíthető vagyontárggyal nem rendelkezik

d) környezete rendezett.
6. § A szociális ellátásra jogosultság, a jogosultat érintő jog és kötelezettség megállapítására, továbbá a hatósági ellenőrzésre a közigazgatási hatósági eljárás és szolgáltatás általános szabályairól szóló törvény (Ket.) rendelkezéseit kell alkalmazni.

7. § (1) A pénzbeli szociális ellátások folyósítása, elsősorban fizetési számlára utalással, vagy - a hatáskört gyakorló döntése esetén - házipénztári kifizetéssel történik.

(2) A rendszeresen megállapított települési támogatást havonta utólag, minden hónap 5. napjáig, míg az eseti ellátást a döntés jogerőre emelkedését követő öt munkanapon belül kell kifizetni, vagy átutalni a közműszolgáltató részére.

(3) A létfenntartást veszélyeztető, rendkívüli élethelyzetbe került személy ellátása esetében a döntést követő azonnali kifizetés rendelhető el. 

(4) A jogosulatlanul igénybe vett ellátás megtérítésére az Sztv. 17. §-ában foglaltakat kell alkalmazni.

(5) A jogosulatlanul és rosszhiszeműen igénybevett támogatás mérséklése vagy elengedése kizárólag a fél írásos kérelemére történhet. 

 

II. fejezet 

Települési támogatás 

A települési támogatás nyújtásának formái
8. § (1) ) A képviselő-testület az Szt. 45. § (1) és (2) bekezdésének rendelkezései alapján a következő települési támogatásokat nyújthatja: 
a) a lakhatáshoz kapcsolódó rendszeres kiadások viseléséhez,
b) a 18. életévét betöltött tartósan beteg hozzátartozójának az ápolását, gondozását végző személy részére,
c) a gyógyszerkiadások viseléséhez,
 (2) A képviselő-testület az Szt. 45. § (3) és (4) bekezdései alapján rendkívüli települési támogatást nyújt: 

a) betegséghez, 

b) halálesethez,

c) elemi kár elhárításához, 
d) a válsághelyzetben lévő várandós anya gyermekének megtartásához, iskoláztatáshoz, a gyermek fogadásának előkészítéséhez, a nevelésbe vett gyermek családjával való kapcsolattartásához, a gyermek családba való visszakerülésének elősegítéséhez kapcsolódó kiadások, vagy a gyermek hátrányos helyzete miatt segítségre szorulók anyagi gondjainak enyhítéséhez. 
(3) Az önkormányzat a személyes gondoskodást nyújtó ellátások körében 

a) az étkeztetés;

b) a házi segítségnyújtás;

c) a jelzőrendszeres házi segítségnyújtás; közösségi és támogató szolgálat , 
d) a családsegítés. 

 (4) A települési támogatás természetbeni ellátásként is nyújtható.

(5) Az e rendeletben meghatározott szociális hatáskörök gyakorlását Mórágy Község Önkormányzatának Képviselő-testülete

a) Szociális Bizottságra ruházza át

· Étkeztetés (szociális) megállapítását,

b)Polgármesterre ruházza át:

· Lakhatási támogatás megállapítását,

· Gyógyszertámogatás megállapítását,

· Rendkívüli települési támogatás megállapítását,

· Temetési támogatás megállapítását,

· Köztemetés elrendelését

· Házi segítségnyújtás megállapítását

Lakhatási támogatás

9.§ (1) A lakhatási támogatás a szociálisan rászoruló háztartások részére a háztartás tagjai által lakott lakás, vagy nem lakás céljára szolgáló helyiség fenntartásával kapcsolatos rendszeres kiadásaik viseléséhez nyújtott hozzájárulás
(2) Lakhatási támogatásra mórágyi lakcímmel rendelkező személy jogosult, akinek

a) a háztartásában az egy főre eső jövedelem nem haladja meg az öregségi nyugdíj mindenkori legkisebb összegének 250 %-át, egyedül élő esetén a 300 %-át, feltéve , hogy a lakásfenntartás elismert havi költsége a háztartás havi összjövedelmének  30 %-át eléri vagy meghaladja, 

b) vagyonnal nem rendelkezik, és 

c) az érintett ingatlanban az alábbi jogcímek valamelyike szerint életvitelszerűen lakik:



ca) önkormányzati bérlakás bérlője



cb) magántulajdonú lakás tulajdonosa, haszonélvezője, használója

10.§ (1) Lakhatási költségként figyelembe vehető kiadások:


a) az önkormányzati lakás lakbére


b) gáz-, áram -, víz és csatornahasználati, és fűtési díj költsége
(2) Az igazolt lakásfenntartási költségek a kérelem beadását megelőző számlák alapján kell megállapítani. A költségként figyelembe vehető kiadásokat a (1) bekezdés szerinti számlákkal kell igazolni.
11.§ (1) A lakhatási támogatást elsősorban természetbeni szociális ellátás formájában, és a lakásfenntartással összefüggő azon rendszeres kiadásokhoz kell nyújtani, amelyek megfizetésének elmaradása a kérelmező lakhatását a legnagyobb mértékben veszélyezteti.

(2) A lakhatási támogatás az erre a célra rendszeresített nyomtatványon nyújtható be, a kérelemhez csatolni kell:


a) a közös háztartásban élő személyek jövedelemigazolását és vagyonnyilatkozatát


b) a lakásfenntartási költségek igazolására  szóló számláit,


c)annak a szolgáltatónak az utolsó havi teljes számlamásolatát ,amelyre a kérelmező a 

lakhatási támogatást, utalását kéri, 

d) lakás-, vagy albérleti szerződés bemutatása vagy másolatának csatolása szükséges. 

(3) Önkormányzati bérlakás esetén a lakhatási támogatást elsősorban az önkormányzati lakás bérleti díjának csökkentésére kell nyújtani.

(4) A lakhatási támogatás mértéke havi : 3.000.- Ft

12. § (1) Lakhatási támogatás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától.

(2) A lakhatási támogatás iránti kérelemben nyilatkozni kell arról is, hogy a támogatást kérő milyen jogcímen lakik a lakásban.

(3) Az (1) bekezdése alkalmazásában külön lakásnak kell tekinteni az albérletet és a jogerős bírói határozattal megosztott lakás lakrészeit.

13. § (1) A lakhatási támogatást a polgármester 6 hónapra állapítja meg.
(2) A kérelmezőt a lakhatási célú települési támogatás a kérelem benyújtása hónapjának első napjától illeti meg.
         Gyógyszertámogatás

14.§ (1) A polgármester -átruházott hatáskörben - gyógyszertámogatás formájában települési támogatást nyújt a szociálisan rászorult azon személyek részére, akik az Szt. 50.§ (1) és (2) bekezdés szerinti közgyógyellátásra nem jogosultak, de egészségi állapotuk, diagnosztizált krónikus betegségük miatt rendszeres gyógyszerszedésre szorulnak. 
(2) Gyógyszertámogatásra mórágyi lakcímmel rendelkező személy jogosult, aki 


a) egyedül élő esetén a jövedelme az öregségi nyugdíj mindenkori legkisebb

 összegének 350%-át nem haladja meg, 

b) családban élő esetén az egy főre jutó jövedelem  az öregségi nyugdíj mindenkori legkisebb összegének 300%-át nem haladja meg, 

feltéve, ha részére a feltétlen szükséges havi rendszeres gyógyító ellátás költségének összege meghaladja a nyugdíjminimum 20 %-át.
(3) A gyógyszertámogatásra való jogosultság megállapítása iránti kérelemhez csatolni kell - a 4.§ (1) bekezdésben foglaltakon túlmenően – a havi rendszeres gyógyító ellátás költségéről - kizárólag a kérelmező személyes szükségletének kielégítéséhez szükséges gyógyító ellátásról – szóló igazolást; a Kormányhivatal Járási Hivatalának 3 hónapnál nem régebbi határozatát, miszerint sem alanyi, sem normatív közgyógyellátásra nem jogosult.
(4) A gyógyszertámogatás havi összege 5000.-Ft, melyet a támogatás teljes időtartamára – 6 hónapra , a támogatás megállapításáról szóló határozat jogerőre emelkedését követő hónaptól  havonta kell folyósítani.

(5) Meg kell szüntetni a gyógyszertámogatásra való jogosultságot, ha
a) a jogosult az Szt. 50. § (1), vagy (2) bekezdésében foglalt közgyógyellátásra szerez jogosultságot,
b) ha a jogosult települési lakcíme a folyósítás időtartama alatt megszűnik, vagy
c) a jogosult elhalálozott. 
III. fejezet

Rendkívüli települési támogatás

15. § (1) Az önkormányzat a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére az e rendeletben meghatározottak szerint rendkívüli települési támogatást nyújt. 
(2) Rendkívüli települési támogatás különösen az alábbiakra való tekintettel állapítható meg:
· betegség;

· haláleset;

· elemi kár bekövetkezése;

· válsághelyzetben lévő várandós anya gyermekének megtartása;

· a gyermek fogadásának előkészítése;

· nevelésbe vett gyermek családjával való kapcsolattartásának elősegítése;

· gyermek családba való visszakerülésének elősegítése;

· iskoláztatás biztosítása;

· gyermek hátrányos helyzete, 

· egyéb, rendkívüli ok bekövetkezése esetén.
(3) Rendkívüli települési támogatás adható eseti jelleggel – évente legfeljebb négy alkalommal - vagy meghatározott időszakra havi rendszerességgel, maximum hat hónapra. A havi rendszerességgel nyújtott települési támogatás havi összege, nem haladhatja meg az öregségi nyugdíj mindenkori legkisebb összegét.

(4) A rendkívüli települési támogatás kérelemre és hivatalból - különösen nevelési-oktatási intézmény, gyámhatóság, továbbá más családvédelemmel foglalkozó intézmény, illetve természetes személy vagy a gyermekek érdekeinek védelmét ellátó társadalmi szervezet kezdeményezésére - is megállapítható.

(5)A polgármester a rendkívüli települési támogatást állapít meg annak a személynek, aki önmaga, illetve családja létfenntartásáról más módon nem tud gondoskodni vagy alkalmanként jelentkező, nem várt többletkiadások, vagy a gyermek/ek hátrányos helyzete miatt anyagi segítségre szorul, feltéve, hogy kérelmező családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 200 %-át.
Temetési támogatás

16. § (1) Az elhunyt személy eltemettetésének költségeihez való hozzájárulásként megállapított települési támogatás összege 30.000.-Ft, ha a temetési költségek viselése a kérelmezőnek vagy családjának a létfenntartását veszélyezteti, és a kérelmező családjában az egy főre jutó havi jövedelem nem haladja meg a nyugdíjminimum 300 %-át.

(2) Az (1) bekezdés szerint megállapított támogatás iránti kérelemhez – melyet legkésőbb a temetést követő 30 napon belül kell benyújtani - mellékelni kell a kérelmező vagy vele azonos lakcímen élő közeli hozzátartozója nevére kiállított számla eredeti példányát, vagy annak – a hivatal által - hitelesített másolatát, jövedelemigazolást és a halotti anyakönyvi kivonatot.

(3) Nem részesülhet az (1) bekezdésben meghatározott támogatásban az a személy, akinek a hozzátartozóját az önkormányzat köztemetésben temettette el. 

IV. fejezet

Természetbeni ellátások 

17. § (1) Rendkívüli települési támogatás természetbeni ellátásként is nyújtható. A polgármester természetben nyújtott rendkívüli települési támogatást biztosíthat annak a személynek, aki megfelel a 15. §-ban foglalt feltételeknek. 

(2) A természetben nyújtott rendkívüli települési támogatás Erzsébet-utalvány, élelmiszer, tüzelősegély, tankönyv- és tanszervásárlás támogatás formájában, illetve a gyermekintézmények térítési díjának kifizetéséhez adható.
Köztemetés

18. § (1) A polgármester a köztemetést az Sztv. 48. §-ában meghatározottak szerint állapítja meg és biztosítja.

(2) A polgármester a köztemetés költségeit részben vagy egészben elengedheti, ha a temetésre kötelezett személy saját ingatlannal nem rendelkezik, és kérelmező illetve családja egy főre jutó jövedelme nem haladja meg a nyugdíjminimumot.

V. fejezet

Személyes gondoskodást nyújtó ellátások

19. § Az önkormányzat a Szt. szerinti szociális alapszolgáltatások közül (a továbbiakban: szociális szolgáltatás)

a) az étkeztetést önállóan,
b) a házi segítségnyújtás önállóan, 
c) a jelzőrendszeres házi segítségnyújtást, a közösségi ellátást, a támogató szolgáltatást és a családsegítést a társulásban fenntartott Bonyhád Város Gondozási Központja (a továbbiakban: gondozási központ) útján biztosítja.

20. § (1) A személyes gondoskodás megállapítása iránti kérelmet a 24. § a) pontjában meghatározott ellátás esetén a Szociális Bizottsághoz, a 24.§ b) pontjában meghatározott ellátás esetén  a polgármesterhez címezve, a 24. § c) pontjában meghatározott ellátások esetén a gondozási központ intézményvezetőjéhez címezve kell benyújtani.

(2) Az ellátás iránti kérelemről 24. § a) pontjában meghatározott ellátás esetén a Szociális Bizottság , a 24.§ b) pontjában meghatározott ellátás esetén a polgármester, a 24. § c) pontjában meghatározott ellátások esetén a családsegítő központ intézményvezetője dönt. 

(3) Külön eljárás nélkül akkor biztosítható ellátás, ha indokolt az igénylő azonnali ellátása. A soron kívüli ellátás iránti igény sorrendben megelőzi a többi kérelmet.  

(4) Az intézményvezető külön eljárás nélkül ellátásban részesíti azt, aki a 9/1999. 
(XI. 24.) SzCsM rendelet 15. § (1) bekezdésében foglalt feltételeknek megfelel. 

21. §  (1) A szociális szolgáltatás után fizetendő térítési díjat havonta utólag, minden hónap 10. napjáig kell megfizetni a szociális gondozónak

(2) A beszedett térítési díjakat a szociális gondozónő legkésőbb a beszedést követő második munkanapon belül köteles a hivatal pénztárába befizetni. A befizetéshez csatolni kell a gondozottak által tett befizetéseket igazoló nyugtaszelvényeket.

22. § (1) A személyes gondoskodás körébe tartozó ellátás igénybevételéről az intézmény és az ellátott megállapodást köt. A megállapodásban ki kell térni
a) étkeztetés esetén az étkeztetés módjára;

b) házi segítségnyújtás esetén a segítségnyújtás tartamára, időpontjára;

c) az étkezési térítési díj összegére és a megfizetés időpontjára, módjára;

d) az ellátástól való távolmaradás esetén (pl. betegség, kórházi ápolás, elutazás) az előzetes bejelentési kötelezettség szabályaira;

e) az ellátás megkezdésének időpontjára;

f) az ellátás megszüntetésének eseteire vonatkozó figyelmeztetésre.
23. § A személyes gondoskodás körébe tartozó ellátást meg kell szüntetni, ha
a) az ellátás megállapítása határozott időre vagy feltétel bekövetkeztéig történt;

b) az ellátott az ellátást előzetes bejelentés nélkül tartósan - legalább kettő hétig - nem vette igénybe, s ezt utólag elfogadható módon nem mentette ki;

c) az ellátott magatartásával az ellátást lehetetlenné teszi vagy akadályozza;

d) az ellátott a részére megállapított térítési díj megfizetését figyelmeztetés ellenére elmulasztotta, feltéve, hogy annak megfizetésére egyébként képes lenne.

Étkeztetés

24. § (1) Az étkeztetés keretében legalább napi egyszeri meleg étkezéséről kell gondoskodni azoknak a szociálisan rászorult személyeknek, akik azt önmaguk, illetve eltartottjaik részére tartósan vagy átmeneti jelleggel nem képesek biztosítani.

(2) Az (1) bekezdés alkalmazásában szociálisan rászorult személy az, 

a) aki  betöltötte a 60. életévét és egyedül élő, vagy betöltötte a 65. életévét, vagy

b) egészségi állapota, fogyatékossága, pszichiátriai betegsége, szenvedélybetegsége, vagy hajléktalansága miatt nem képes a napi egyszeri meleg étkezésről gondoskodni.

(3) A (2) bekezdés b) pontja szerinti egészségi állapot, fogyatékosság, pszichiátriai betegség és szenvedélybetegség tényét házi orvosi, illetve szakorvosi igazolással kell bizonyítani.  

(4) Nem részesülhet étkeztetésben:

a.) aki után ápolási támogatást állapítottak meg,

b.) aki ápolási díjban, Gyes-ben, Gyed.en, terhességi gyermekágyi segélyben részesül,

c.) aki olyan eltartásra köteles és képes hozzátartozójával él közös háztartásban, aki  

     folyamatosan otthon tartózkodik,

d.) aki érvényes tartási, öröklési vagy életjáradéki szerződéssel rendelkezik.
 (5) nem részesülhet kedvezményes étkeztetésben:

a.) akinek egészségi állapota ezt nem indokolja.

(6) Az étkeztetésről az önkormányzat az általa fenntartott konyha útján gondoskodik. Az étkeztetés igénybe vehető helyben történő fogyasztással, elvitellel, és házhoz szállítással.
 Házi segítségnyújtás

25. § Az önkormányzat az Szt. 63.§ szerint megállapított gondozási szükséglettel rendelkező, házi segítségnyújtást igénylő személyek ellátásáról gondoskodik. 

Jelzőrendszeres házi segítségnyújtás

26. § A jelzőrendszeres házi segítségnyújtásról, - mely a saját otthonukban élő, egészségi állapotuk és szociális helyzetük miatt rászoruló, a segélyhívó készülék megfelelő használatára képes időskorú vagy fogyatékos személyek, illetve pszichiátriai betegek részére az önálló életvitel fenntartása mellett felmerülő krízishelyzetek elhárítása céljából nyújtott ellátás, - az önkormányzat a - Völgységi Önkormányzatok Társulás keretein belül - a Bonyhádi Gondozási  Központ útján gondoskodik. 

Közösségi ellátások

27§ (1) Az Önkormányzat a közösségi ellátást –pszichiátriai, illetve szenvedélybetegek részére – a Völgységi Önkormányzatok Társulás útján látja el.

(2) A közösségi ellátás feladatát a Gondozási Központ (Bonyhád) szakemberei látják el a társulási megállapodás alapján a településen.

Támogató szolgáltatás

28.§ Az Önkormányzat a támogató szolgáltatást – fogyatékos személyek lakókörnyezetben történő ellátása – a Völgységi Önkormányzatok Társulással kötött ellátási szerződés alapján, a Sztv. 65/C. §-ban foglaltak szerint látja el.

Családsegítés
29. § A családsegítő szolgáltatásról, - melynek célja a szociális és mentálhigiénés problémák miatt veszélyeztetett, illetve krízishelyzetbe került személyek, családok életvezetési képességének megőrzése, az ilyen helyzethez vezető okok megelőzése, a krízishelyzet megszüntetése, valamint az életvezetési képesség megőrzése, - az önkormányzat a Bonyhád Gondozási  Központ útján gondoskodik. 

VI. fejezet

Térítési díj 

30. § Az e rendeletben szabályozott személyes gondoskodást nyújtó ellátások közül az étkeztetésért külön rendeletben meghatározott térítési díjat kell fizetni. A házi segítségnyújtásért  önkormányzat rendeletében foglalt térítési díjat kell fizetni.

VII. fejezet
 Átmeneti és záró rendelkezések

31. § (1) E rendelet 2015. március 1-jén lép hatályba, rendelkezéseit a hatálybalépését követően indult ügyekben kell alkalmazni. 

(2) E rendeletben nem szabályozott kérdésekben az Sztv.-ben foglaltak az irányadóak.

(3) E rendelet megfelel a belső piaci szolgáltatásokról szóló, az Európai Parlament és a Tanács 2006/123/EK irányelvében foglaltaknak. 

(4) A rendelet hatályba lépésével egyidejűleg a szociális igazgatás és szociális ellátások helyi szabályozásáról szóló 6/2011 (IV.11) önkormányzati rendelet hatályát veszíti.

Mórágy, 2015. február 23.
Glöckner Henrik





Bakó Józsefné

     polgármester                                                 

    jegyző

A kihirdetés napja: 2015. február 









Bakó Józsefné 









     jegyző
Részletes indokolás

Általános rendelkezések

(az 1. – 2. §-hoz)

a) a tervezet meghatározza a rendelet célját, és az Sztv.-vel összhangban a rendelet hatályát,

Eljárási rendelkezések

(3 . – 7. §-hoz)

a) a tervezet szabályozza az eljárásra vonatkozó szabályokat, a kérelem benyújtásának helyét, módját, mellékleteit, a helyszíni szemle elrendelésének lehetőségét, szükségességét, az egyéb bizonyítékokkal kapcsolatos szabályokat, 

b) a tervezet szabályozza az ellátások folyósításának rendjét, valamint a jogosulatlanul és  rosszhiszeműen igénybe vett támogatás visszafizetésének szabályait. 

Települési támogatás nyújtásának formái
(8.§ - hoz)

a) a tervezet a szociális ellátásokkal kapcsolatos hatáskört javasolja megosztani a , szociális bizottság és a polgármester között.
b) 2015. március 1. napjától az önkormányzat által megállapítható pénzbeli ellátásokra vonatkozó szabályok alapvetően megváltoznak.  Megszűnik a méltányossági közgyógyellátás, a méltányossági ápolási díj, a lakásfenntartási támogatás és az önkormányzati segély, helytettük egységes néven települési támogatás adható, melynek finanszírozása teljes egészében önkormányzati feladat lesz. 

c) A tervezet tételesen felsorolja, hogy ezen települési támogatás milyen célra adható. A tervezet lényegében a jelenleg is létező támogatási formák újraszabályozására tesz javaslatot. 
d) A tervezet tartalmazza a személyes gondoskodás körébe tartozó ellátásokat is, melyek nem tartoznának a települési támogatás közé, a tervezet ezek esetében nem javasol módosítást a korábbi szabályokhoz képest. 
Szociális rászorultságtól függő pénzbeli ellátások






Lakhatási támogatás 
(a 9. – 13. §-hoz)

a) A rendelkezések a lakhatási célú települési támogatás részletes szabályait tartalmazza, 
Gyógyszertámogatás

(a 14.  §-hoz)

a)
A rendelkezések újak ezek részletes szabályait tartalmazza , azért , hogy azok a krónikus betegek kapnának támogatást akik rendszeres gyógyszerszedésre szorulnak.
Rendkívüli települési támogatás
(a 15. §-hoz )
a) A tervezet változatlan feltételekkel, de új elnevezéssel tartaná fenn az önkormányzati segélyt, új nevén rendkívüli települési támogatást azzal az új szabályozással, hogy az évente legfeljebb négy alkalommal adható. 

 (a 16. §-hoz)

a) A temetés céljára adható települési támogatás ugyancsak a korábbi temetési segély szabályihoz igazodnak, azzal az eltéréssel, hogy a temetési segély összege felemelésre került.
Természetben nyújtott  szociális ellátások

(a  17.-18 §-hoz)

a) A tervezet  a természetbeni juttatás lehetőségét  szabályozza le..  
Személyes gondoskodást nyújtó ellátások 
(a 19. – 30. §-hoz)

a) A tervezet nem változtat az V.-VI. fejezet tartalmán, mely a különböző szociális alapszolgáltatásokról és a térítési díjról rendelkezik. 
Átmeneti és záró rendlekzések 
(a 31. §-hoz)

a) a tervezet a törvényi módosítással összhangban március 1-jén lépne hatályba.
